"Strisserne kom før vi ventede dem, midt om natten", skråler samtlige tilskuere, mens Kim Larsen overdøver dem alle oppe fra scenen. Klokken er 21.30. Der er tusmørke, folk er fulde og glade for at være på Den Lille Fede. -Fuck det er feeeeedt, råber en mand, mens kæresten danser i takt til musikken. Stemningen bølger hen over folk og alle kan sangene. Det er umuligt at stå stille. Det er de samme sange, som Kim Larsen spilllede i skovdalen i Aalborg tidligere på sommeren, men det gør ikke noget. -Selvfølgelig har vi hørt det hele før. Det er jo ikke vores første Kim koncert, men stemningen - den er altid høj og derfor kommer vi tilbage igen og igen, siger en mand med en Saddam Hussein maske på.

Referat:
Store scene på Nibe Festival var fyldt til bristepunktet i aftes, da rutinerede Kim Larsen spillede op.